Document ID: 31995L0031

31995L0031
L 178/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/31/ЕО НА КОМИСИЯТА
от 5 юли 1995 година
за установяване на специфични критерии за чистота на подсладителите, предназначени за влагане в храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителни добавки, разрешени за влагане в храни, предназначени за консумация от човека (1), изменена с Директива 94/34/ЕО (2), и по-специално член 3, параграф 3, буква а) от нея,
след провеждане на консултации с Научния комитет по храните,
като има предвид, че е необходимо да се установят критерии за чистота за всички подсладители, упоменати в Директива 94/35/ЕО на Европейския парламент и на Съвета от 30 юни 1994 г. за подсладителите, предназначени за влагане в храни (3);
като има предвид, че е необходимо да се отчетат спецификациите и техниките за анализ на подсладители, които са определени в Codex Alimentarius и от Съвместния ФАО/СЗО експертен комитет по хранителните добавки;
като има предвид, че хранителните добавки, които се приготвят по производствени методи или от изходни суровини, които съществено се различават от включените в оценката на Научния комитет по храните или се различават от споменатите в настоящата директива методи или суровини, следва да се представят за оценка от Научния комитет по храните с оглед цялостната им оценка, като се наблегне на критериите за чистота;
като има предвид, че предвидените в настоящата директива мерки са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
1. Споменатите в член 3, параграф 3, буква а) от Директива 89/107/ЕИО критерии за чистота на посочените в Директива 94/35/ЕО подсладители, са определени в приложението.
2. Посочените в приложението критерии за чистота за Е 420 (i), E 420 (ii) и E 421 имат превес над критериите за чистота на въпросните вещества, които са посочени в приложението към Директива 78/663/ЕИО на Съвета (4).
Член 2
1. Държавите-членки въвеждат в сила, най-късно до 1 юли 1996 г., законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Въпреки това, пуснатите на пазара или етикетирани преди таза дата продукти, които не съответстват на разпоредбите на настоящата директива, могат да се продават до изчерпване на запасите.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 5 юли 1995 година.

Labels: 0
3
15
17